
20 Νοεμβρίου 2016
«Να επιλέξουν οι μηχανικοί τους καλύτερους» - Στις κάλπες 102 χιλιάδες μηχανικοί - Ψήφισε ο Πρόεδρος της Βουλής – Δηλώσεις του Προέδρου του ΤΕΕ Γιώργου Στασινού 
Να ενισχύσουν με τη δύναμη της ψήφου τους το ΤΕΕ επιλέγοντας –ανεξαρτήτως παράταξης- τους καλύτερους, κάλεσε ο Πρόεδρος του Τεχνικού Επιμελητηρίου Ελλάδας Γιώργος Στασινός τους μηχανικούς της χώρας.

Σημειώνεται ότι από τις 8 το πρωί διεξάγεται ομαλά η εκλογική διαδικασία τόσο στην Αθήνα (ποδηλατοδρόμιο ΟΑΚΑ «Σπύρος Λούης», Μαρούσι), όσο στη Θεσσαλονίκη (περίπτερο 4 της HELEXPO A.E., Εγνατία 154) και σε άλλες 60 πόλεις της χώρας. Σημειώνεται ότι οι κάλπες θα κλείσουν στις 7 μ.μ. Το ενδιαφέρον των μηχανικών όλων των ηλικιών και ειδικοτήτων, σύμφωνα με τις πρώτες εντυπώσεις από την προσέλευση στα εκλογικά κέντρα, παρουσιάζεται έντονο ενώ νωρίς το πρωί ψήφισε και ο πρόεδρος της Βουλής Νίκος Βούτσης, με τον οποίο ο κ. Στασινός είχε σύντομη συνομιλία. Δικαίωμα ψήφου έχουν φέτος 102.725 διπλωματούχοι μηχανικοί, καθώς το Επιμελητήριο αποτελεί το μεγαλύτερο επιστημονικό φορέα της χώρας, γεγονός που δίνει στις εκλογές αυτές ιδιαίτερη σημασία.

Μιλώντας σήμερα το πρωί ο Πρόεδρος του ΤΕΕ Γ. Στασινός στην τηλεόραση του ΣΚΑΙ και στο ραδιόφωνο του ΒΗΜΑ FM, κάλεσε όλους τους μηχανικούς να συμμετέχουν στην εκλογική διαδικασία ώστε να δώσουν δύναμη με τη ψήφο τους στο ΤΕΕ για να μπορέσει πιο ενισχυμένο να αντιμετωπίσει τα μεγάλα προβλήματα του κλάδου. Όπως είπε, ίσως είναι ο κλάδος που έχει πληγεί περισσότερο από την κρίση, καθώς δεν υπάρχουν δουλειές, η πτώση της οικοδομής έχει φτάσει στο εκπληκτικό ποσοστό του 95% και ο κλάδος μαστίζεται από την ανεργία!

Αναφερόμενος στο ασφαλιστικό, ο κ. Στασινός επεσήμανε ότι πρόκειται για φλέγον ζήτημα καθώς οι μηχανικοί επιθυμούν μεν, αδυνατούν όμως να καταβάλουν τις εισφορές, καθώς το ύψος τους είναι πολύ υψηλό και μαζί με την υψηλή φορολογία, γίνονται δυσβάσταχτο βάρος. Όταν δόθηκε με προηγούμενη ρύθμιση η δυνατότητα ρύθμισης των εισφορών, οι μηχανικοί ανταποκρίθηκαν, πράγμα που σημαίνει ότι απαιτείται μία νέα ρεαλιστική ρύθμιση.

Σε ερώτηση δημοσιογράφου, ο πρόεδρος του ΤΕΕ ανέφερε ότι με τον πρωθυπουργό έχει συναντηθεί και έχει λάβει υποσχέσεις ότι θα κοιτάξει τα προβλήματα του κλάδου – καθώς και ο ίδιος είναι μηχανικός, όπως και πολλοί υπουργοί - όμως, δεν έχουν γίνει βήματα προς αυτή την κατεύθυνση. Υπάρχει μεγάλη απόσταση μεταξύ των δεσμεύσεων και της τωρινής κατάστασης. Ακόμη – είπε – και οι 20 προτάσεις που έχει καταθέσει και οι οποίες δεν έχουν δημοσιονομικό κόστος, δεν έχουν προχωρήσει, γιατί δεν υπάρχει πολιτική βούληση. 

Ο κ. Στασινός κάλεσε τον πρωθυπουργό να πάρει πρωτοβουλία για να ενισχυθεί ο κλάδος καθώς «είμαστε ο κλάδος που πάει μαζί με τη χώρα. Αν υπάρχει ανάπτυξη, οι μηχανικοί είναι πρωταγωνιστές… Αν όχι, είναι οι πρώτοι που πλήττονται…». Ο Πρόεδρος του ΤΕΕ κάλεσε τους μηχανικούς της χώρας να συμμετάσχουν μαζικά στη σημερινή εκλογική διαδικασία, ψηφίζοντας –ανεξαρτήτως παράταξης- εκείνους που πιστεύουν ότι είναι οι καλύτεροι.
(Σημ. προς ΜΜΕ: Στο Ποδηλατοδρόμιο του ΟΑΚΑ, όπου βρίσκεται το εκλογικό κέντρο Αθήνας, έχει στηθεί Κέντρο Τύπου για τους δημοσιογράφους που επιθυμούν να καλύψουν τις εκλογές του ΤΕΕ. Οι συνάδελφοι κ.κ. Θ. Καραουλάνης και Α. Δεμερτζής είναι στη διάθεση των συναδέλφων για ο,τιδήποτε θελήσουν)
Δελτίο Τύπου  

